Hansen spot 'Mickey Muis'-Cheika | Netwerk24
Hansen spot 'Mickey Muis'-Cheika
05 Februarie 2019 10:26
Steve Hansen, die All Blacks se afrigter, het sy beleërde Wallaby-eweknie, Michael Cheika, by 'n fondsinsameling in Wellington met Mickey Muis vergelyk.
The Sydney Morning Herald berig Hansen het ook gesê Cheika is kwesbaar vir kopspeletjies omdat hy sukkel om sy emosies te beheer.
Hansen se uitlatings volg op 'n vraag oor die Wallaby-legende Mark Ella se kommentaar in 2016 dat "Mickey Muis die All Blacks tot 'n sege kan brei" weens die oorvloed gehaltespelers in Nieu-Seeland.
"Hulle het Mickey Muis wat die Wallabies afrig," sê Hansen.
Hy meen dit is maklik om Cheika se aandag af te lei met eenvoudige listige plannetjies soos om te weier om sy naam voor wedstryde te gebruik.
"Die plan was om hom nie op sy naam te noem nie, maar hom eenvoudig Australië se afrigter te noem. Toe maak hy 'n bohaai oor hoe ons hom nie respekteer nie.
"Wat ons daar probeer het was om sy fokus van sy hooftaak af te lei en hoewel ek meen hy is nie 'n slegte ou nie, moet hy sy emosies beheer.
"Ek dink hy het 'n goeie kant, hy doen 'n goeie taak met die afrigting, maar soms laat hy homself in die steek."
Die All Black-breier Steve Hansen het baie te sê oor sy Australiese eweknie. Foto: Getty Images
Hansen voer ook aan hy het 'n sielkundige voorsprong oor Warren Gatland gehad toe sy landgenoot die Britse en Ierse Leeus in 2017 in Nieu-Seeland afgerig het. Maar hy sê hy het teruggestaan toe 'n Kiwi-koerant te ver gaan en 'n spotprent van Gatland as 'n nar publiseer.
Gatland, wat ook Wallis afrig, het onder Hansen se vel geklim toe hy die Nieu-Seelanders van vuilspel beskuldig het, met die ontstelde All Black-breier wat toe sommer inbel na 'n radioprogram om sy taktiek te verdedig.